በአዲስ አበባ በመሰራት ላይ የሚገኙ የእግረኛ መንገዶች ለአጠቃቀም ምቹ አይደሉም ተባለ
በአዲስ አበባ በመሰራት ላይ የሚገኙ የእግረኛ መንገዶች ለአጠቃቀም ምቹ አይደለም ሲሉ ዋልታ ቴሌቪዥን ያነጋገራቸው የከተማው ነዋሪዎች ገልጸዋል፡፡በተለይ በመሰራት ላይ ስለሚገኙ አዳዲስ የእግረኛ መንገዶች አጠቃቀም ለህብረተሰቡ የግንዛቤ ማሰጨበጫ አጋጣሚዎች እንዲፈጠሩ ጠይቀው ለአካል ጉዳተኞች የተዘጋጁ መንገዶች ለታለመላቸው አላማ መዋል ይገባቸዋልም ብለዋል፡፡ነዋሪዎቹ ከጊዜ ወደ ጊዜ እየተሻሻሉ መምጣታቸውን ነዋሪዎቹ ጠቁመው ለተሻለ ጥራት ትኩረት ሊሰጥ ይገባልም ብለዋል፡፡የከተማው መንገዶች ባለስልጣን የመንገድ ኔትዎርክ ቡድን መሪ አቶ ሙሉጌታ አማረ በበኩላቸው በተያዘው የበጀት አመት ለእግረኛ መንገዶች ትኩረት በመስጠት አዲስ እና ነባር የእግረኛ መንገዶችን የመስራትና የመጠገን ስራ እየተሰራ ይገኛል ብለዋል፡፡በዚህም ባለስልጣኑ በበጀት አመቱ ከ98 ሺህ ካሬ ሜትር በላይ የሚሸፍን የእግረኛ መንገድ በማሰራት ላይ እንደሚገኝ የቡድን መሪው ገልጸው ህብረተሰቡም የመንገዱን እድሜ ከሚያሳጥሩ ተግባራት በመራቅ በሃላፊነት እንዲጠቀም ጠይቀዋል ፡፡